Účtovný softvér

Účtovný program je softvér, ktorý pre svoje vedenie účtovníctva využívajú ako podnikajúci jednotlivci a malé firmy s minimálnym počtom zamestnancov, tak aj väčšie spoločnosti. Softvér nie je odborovo vyhranený a môžu ho využívať podnikatelia, ľudia so živnostenským listom, či príspevkové organizácie a mimovládne nezisková organizácie. Výhodou programu je jeho variabilita a jednoduché a funkčné využitie pre rôzne požiadavky účtujúceho subjektu.

Štruktúra účtovného systému 
Systém účtovného softvéru vychádza z troch základných súčastí účtovného systému (pozri nižšie), avšak využívajú sa tu komputačné techniky, takže je vedenie účtovníctva pre užívateľa veľmi zjednodušené - hlavná agenda je vedená v PC.
Účtovný systém sa skladá z troch dôležitých oblastí:
 1. Vonkajšie prostredie - tu sa jedná priamo o podnik, alebo podnikajúcu osobu, alebo neziskovú organizáciu, ktorá účtovný systém využíva a ďalej faktory ovplyvňujúce podnikajúci subjekt zvonku - teda legislatíva, účtovné pravidlá atď.
 2. Vlastné systémové prvky - účtovné procesy (teda činnosti ako napr. nákup, predaj), záznamy (príjmové a výdavkové doklady, pokladničné knihy, podklady pre inventúry), metódy (sú rôzne v závislosti na potrebách daného účtovníctva – napr. pri odpisoch majetku), nástroje (nástroje na zaznamenávanie – napr. súbory účtov, výkazov atď.)
 3. Užívatelia účtovných informácií - vonkajší (zamestnanci, obchodní partneri, banka) a vnútorní (manažment podniku).
.

Prechod z manuálnych účtovných záznamov na počítačom spracovávané procesy zaznamenávame od 80. rokov 20. storočia. K hlavnému rozvoju týchto techník došlo v rokoch deväťdesiatych, čo všeobecne súvisí s rozvojom počítačov a softvéru všeobecne. Dnes sú účtovné programy prepojené napr. s eshopmi, takže firmy majú dokonalý prehľad o žiadanom aj vydanom tovare, niektoré z programov dokážu prejsť na rozhranie homebankingu a užívateľ tak nepotrebuje ani navštíviť stránku svojej banky. Zaznamenávame čoraz väčšiu snahu o zlučovanie funkcií softvéru a ich vzájomnú kooperáciu.

Funkcia 
Základné funkcie účtovného programu, akými sú napr. vedenie administratívy, vystavovanie pokladničných dokladov, daňová evidencia, príprava miezd, evidencia financií, domáce bankovníctvo atď. možno rozšíriť tzv. modulmi. Jedná sa napríklad o:
 Doprava a zásielkáreň – tento modul rieši problematiku vydávania tovaru, jeho predaja, fakturácie a objednávok, bežne spolupracuje s dodávateľskými logistickými firmami.
 Vernostný kartový systém – tento modul pomáha rozšíriť služby pri predaji tovaru a služieb, a to v internetovom i bežnom predaji. 
 Internetové obchody – modul rieši správne fungovanie e-shopu.
 Pohyb faktúr a ich evidencia – moduly viacerých typov, ktoré napr. vytvárajú súčinnosť medzi e-shopmi a preposielaním faktúr firme, vytvárajú faktúry pre objednávky, tlačí faktúry do pdf a iné.
 Personalistika – modul uchováva údaje o zamestnancoch, eviduje platby, evidenciu dôchodkového poistenia a iné.
 Evidencia majetku – program eviduje údaje o majetku, jeho hodnote, odpise, alebo vyradení
Každý účtovný program má svoje špecifiká a vo svojej základnej výbave sa zameriava na iné priority v závislosti na cieľovej skupine svojich potencionálnych zákazníkov (napr. veľkosť firmy, počet zamestnancov, platca alebo neplatca DPH, atď.).

Referencie

Iné projekty

Zdroj 
 
 http://www.podnikam.webnoviny.sk/uctovnictvo/ktory-uctovny-softver-si-vybrat-/12213
 http://ekonomicky-softver.sk/
 http://www.uctovnictvo-pohoda.sk/
 http://www.itnews.sk/tituly/infoware/2012-11-02/c152105-su-ekonomicke-on-line-systemy-zabijakom-klasickych-uctovnych-softverov

 
Aplikačný softvér